Siseministri 9. veebruari 1937 otsus Sipa ja Märjamaa valdade ühendamise asjas
Alus: Eesti ajutise omavalitsuse 30. märtsi 1917 aasta seaduse teostamise määruse 22. juunist 1917 (VSKK 173 ― 1917 art. 952) V osa § 1 ja Maakondade ajutise valitsemise seaduse (RT 5 ― 1934) § 5 ja 6.

Kinnitan Lääne ajutise maavalitsuse otsuse 27. jaanuarist 1937 (prot. nr. 67 p. 2) Sipa ja Märjamaa valdade ühendamise asjas.

Selle otsuse järgi Sipa vald iseseisva omavalitsuse üksusena likvideerida ja kõigi tema asutistega ühendada Märjamaa vallaga. Kõik Sipa vallaomavalitsusele kuuluvad kinnis- ja vallasvarad, kapitalid ja muud väärtused lähevad Märjamaa vallaomavalitsuse valdamisele ja omanduseks kõigi nende õiguste ja kohustega, millega Sipa vallaomavalitsus neid valdas või vallata võis, ja tingimusega, et Märjamaa vallaomavalitsuses koondatakse kõik likvideeritava vallaomavalitsuse vabad kapitalid Sipa koolimaja ehitusfondi nimelisele eriarvele ja Sipa avaliku raamatukogu asupaigaks jääb Sipa koolimaja.

Sipa valla likvideerimine ja Märjamaa vallaga ühendamine teostada 1. aprilliks 1937. Selleks tähtajaks Sipa vallavalitsusel anda üle Märjamaa vallavalitsusele kõik Sipa vallaomavalitsuse asutised, varad, kapitalid ja muud väärtused, arhiiv ja asjaajamine ühes kõigi õigustega ja kohustega ning lõpetada Sipa vallavolikogu ja vallavalitsuse tegevus.

Siseminister K. Eenpalu.

Omavalitsuste osakonna direktor E. Dolf.

Riigi Teataja
1937